花下飲
作者：徐積
朝代：宋

paragraphs: 我向桃花下，立飲一盃酒。
盃酒先濡鬚，花香隨入口。
花爲酒家媼，春作詩翁友。
此時酒量開，酒量添一斗。
君看陌上春，令人笑拍手。
半青籬畔草，半綠畦中韭。
閑烏下牛背，奔豚穿狗竇。
潜身貓相雀，引喙禽呼偶。
包麻鄰乞火，穿桑兒餉糗。
物類雖各殊，所樂亦同有。
誰知花下情，猶能憶楊柳。
中心卒無累，外物任相揉。
余方寓之樂，自號閒人叟。